CELEX: 32017R1980
Language: mt
Date: 2017-10-31 00:00:00
Title: Regolament tal-Kummissjoni (UE) 2017/1980 tal-31 ta' Ottubru 2017 li jemenda l-Anness III tar-Regolament (KE) Nru 2074/2005 rigward il-metodu għas-sejbien tal-velenu paralitiku tal-frott tal-baħar (PSP) (Test b'rilevanza għaż-ŻEE. )

1.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 285/8
            
         REGOLAMENT TAL-KUMMISSJONI (UE) 2017/1980
   tal-31 ta' Ottubru 2017
   li jemenda l-Anness III tar-Regolament (KE) Nru 2074/2005 rigward il-metodu għas-sejbien tal-velenu paralitiku tal-frott tal-baħar (PSP)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (1), u b'mod partikolari l-punt (4) tal-Artikolu 11 tiegħu,
   Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta' April 2004 li jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali maħsuba għall-konsum uman (2), u b'mod partikolari l-punt 13(a) tal-Artikolu 18 tiegħu,
   Billi:
   
               (1)
            
            
               Ir-Regolament (KE) Nru 854/2004 jistabbilixxi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali u r-Regolament (KE) Nru 853/2004 jistabbilixxi ċerti rekwiżiti speċifiċi dwar regoli ta' iġjene għall-ikel li joriġina mill-annimali. Il-miżuri ta' implimentazzjoni għal dawk ir-Regolamenti rigward il-metodi ta' ttestjar rikonoxxuti għall-bijotossini marini huma stabbiliti fl-Anness III tar-Regolament tal-Kummissjoni (KE) Nru 2074/2005 (3).
            
         
               (2)
            
            
               Il-punt 2 tal-Kapitolu I tal-Anness III tar-Regolament (KE) Nru 2074/2005 jipprevedi li jekk ir-riżultati tal-metodu għas-sejbien tal-velenu paralitiku tal-frott tal-baħar (PSP) jiġu kkontestati, il-metodu ta' referenza għandu jkun il-metodu bijoloġiku.
            
         
               (3)
            
            
               Waqt is-sitta u tletin sessjoni tal-Kumitat Codex Alimentarius dwar metodi ta' analiżi u teħid ta' kampjuni (Budapest, l-Ungerija, mit-23 sas-27 ta' Frar 2015) (4), ġie kkonfermat li l-metodu ta' ttestjar bijoloġiku fit-Taqsima I-8.6.2 tal-Codex għandu jibqa' kklassifikat bħala tat-Tip IV (5).
            
         
               (4)
            
            
               Il-metodi kollha tal-Codex, inklużi l-metodi tat-Tip IV, jistgħu jintużaw biss għall-kontroll, l-ispezzjoni u r-regolamentazzjoni (Principles for the establishment of methods of analysis), u jekk il-partijiet jaqblu dwar dan, għar-riżoluzzjoni tat-tilwim (Guidelines for Settling Disputes on Analytical (Test) Results (CAC/GL 70-2009), iżda mhux bħala metodi ta' referenza.
            
         
               (5)
            
            
               Meta jitqies li metodu tat-Tip IV ma jistax jintuża bħala metodu ta' referenza, huwa importanti li r-regoli attwali tal-Unjoni jiġu adattati għall-istandards internazzjonali.
            
         
               (6)
            
            
               Meta jitqies li l-hekk imsejjaħ metodu Lawrence, kif ippubblikat fil-Metodu Uffiċjali 2005.06 tal-AOAC (Paralytic Shellfish Poisoning Toxins in Shellfish), attwalment qed jintuża għas-sejbien tal-kontenut ta' velenu paralitiku tal-frott tal-baħar (PSP) fil-partijiet tal-molluski li jittieklu, huwa xieraq li dan il-metodu jintuża bħala l-metodu ta' referenza għas-sejbien ta' dawk it-tossini.
            
         
               (7)
            
            
               Għalhekk, jenħtieġ li l-Kapitolu I tal-Anness III tar-Regolament (KE) Nru 2074/2005 jiġi emendat skont dan.
            
         
               (8)
            
            
               Sabiex l-Istati Membri jkunu jistgħu jadattaw il-metodi tagħhom għall-metodu kimiku, il-metodu tal-ittestjar bijoloġiku jista' jibqa' jintuża bħala l-metodu ta' referenza sal-31 ta' Diċembru 2018.
            
         
               (9)
            
            
               Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Il-Kapitolu I tal-Anness III tar-Regolament (KE) Nru 2074/2005 jiġi sostitwit b'dan li ġej:
   
      “KAPITOLU I
      IL-METODU GĦAS-SEJBIEN TAL-VELENU PARALITIKU TAL-FROTT TAL-BAĦAR (PSP)
      
               
                  1.
               
               
                  Il-kontenut ta' velenu paralitiku tal-frott tal-baħar (PSP) fil-partijiet tal-molluski li jittieklu (il-ġisem sħiħ jew kwalunkwe parti tal-ġisem li tittiekel separatament) irid jiġi identifikat skont il-metodu ta' ttestjar bijoloġiku jew kwalunkwe metodu ieħor rikonoxxut internazzjonalment.
               
            
               
                  2.
               
               
                  Jekk ir-riżultati jiġu kkontestati, il-metodu ta' referenza għandu jkun l-hekk imsejjaħ metodu Lawrence kif ippubblikat fil-Metodu Uffiċjali 2005.06 tal-AOAC (Paralytic Shellfish Poisoning Toxins in Shellfish).”
               
            
   Artikolu 2
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-1 ta' Jannar 2019.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-31 ta' Ottubru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 139, 30.4.2004, p. 55.
   
      (2)  ĠU L 139, 30.4.2004, p. 206.
   
      (3)  Ir-Regolament tal-Kummissjoni (KE) Nru 2074/2005 tal-5 ta' Diċembru 2005 li jistabbilixxi miżuri ta' implimentazzjoni għal ċerti prodotti taħt ir-Regolament (KE) Nru 853/2004 tal-Parlament Ewropew u tal-Kunsill u għall-organizzazzjoni ta' kontrolli uffiċjali taħt ir-Regolament (KE) Nru 854/2004 tal-Parlament Ewropew u tal-Kunsill u r-Regolament (KE) Nru 882/2004 tal-Parlament Ewropew u tal-Kunsill, li jidderoga mir-Regolament (KE) Nru 852/2004 tal-Parlament Ewropew u tal-Kunsill u li jemenda r-Regolamenti (KE) Nru 853/2004 u (KE) Nru 854/2004 (ĠU L 338, 22.12.2005, p. 27).
   
      (4)  http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-715-36%252FREP15_MASe.pdf
   
      (5)  Il-paragrafu 56 tar-Rapport.